**ΔΕΛΤΙΟ ΤΥΠΟΥ**

**Ολοκληρώθηκε το ευρωπαϊκό έργο EntrePubl με κεντρικό άξονα την ενδυνάμωση της δημόσιας διοίκησης**

Την Τρίτη 29 Απριλίου 2025 πραγματοποιήθηκε στην Αθήνα η τελική εκδήλωση του ευρωπαϊκού έργου [EntrePubl (Entrepreneurial skills in the Public sector: a digital approach)](https://www.entrepubl.eu/), που συνδιοργανώθηκε από την [Ακαδημία Επιχειρηματικότητας](https://akep.eu/) και την [Crowdpolicy](https://www.crowdpolicy.com/el/).

Το έργο EntrePubl, που υλοποιήθηκε την περίοδο 2022–2025 στο πλαίσιο του προγράμματος ERASMUS+, είχε ως βασικό στόχο την ενίσχυση των ψηφιακών και επιχειρηματικών δεξιοτήτων στους κόλπους της δημόσιας διοίκησης.

Μέσα από μια σειρά εκπαιδευτικών δράσεων και εργαλείων σε έξι ευρωπαϊκές χώρες, εκπαιδεύτηκαν περισσότεροι από 1.100 δημόσιοι υπάλληλοι, με πάνω από 500 συμμετέχοντες από την Ελλάδα. Το έργο ανέπτυξε επίσης μια [διαδραστική, ασύγχρονη εκπαιδευτική πλατφόρμα](https://academyofentrepreneurship.org/course/entrepubl-gr) σε 6 γλώσσες (και στα ελληνικά), προσβάσιμη σε υπαλλήλους και στελέχη του δημόσιου τομέα που επιθυμούν να αναπτύξουν σύγχρονες δεξιότητες με δυνατότητα πιστοποίησης.

Η τελική εκδήλωση, με περίπου 50 συμμετέχοντες δια ζώσης και 30 διαδικτυακά, αποτέλεσε την ολοκλήρωση ενός κύκλου τριών ετών, που ξεκίνησε και τελείωσε με σημείο αναφοράς τους ίδιους τους δημόσιους υπαλλήλους – τα πρόσωπα που βρίσκονται στο επίκεντρο κάθε προσπάθειας αλλαγής στον δημόσιο τομέα.

Η εκδήλωση ξεκίνησε με χαιρετισμούς από τον Ανδρέα Στεφανίδη (Πρόεδρο της Ακαδημίας Επιχειρηματικότητας) και τον Γιώργο Καραμανώλη (CTO της Crowdpolicy), οι οποίοι αναφέρθηκαν στη σημασία της ενδυνάμωσης του ανθρώπινου δυναμικού της διοίκησης μέσω της εκπαίδευσης και της καινοτομίας.

Ακολούθησε παρουσίαση των βασικών αποτελεσμάτων του έργου, καθώς και της Σύστασης Πολιτικής που διαμορφώθηκε από την κοινοπραξία των εταίρων. Η πρόταση αυτή βασίστηκε σε δεδομένα, εκπαιδευτικές εμπειρίες και ουσιαστική ανατροφοδότηση από υπαλλήλους και στελέχη του δημόσιου τομέα.

Η πολιτική πρόταση του έργου αποτέλεσε και τον βασικό άξονα της **τελικής συζήτησης πάνελ**, η οποία σχεδιάστηκε ώστε να εμβαθύνει στους τρεις βασικούς θεματικούς πυλώνες της: **καινοτομία**, **εκπαίδευση** και **συνεργασία** στο δημόσιο τομέα. Κάθε μία από τις τρεις ομιλήτριες εκπροσώπησε και ανέπτυξε ένα από αυτά τα κρίσιμα σημεία, μεταφέροντας πρακτικά παραδείγματα και εμπειρίες από την καθημερινή λειτουργία του φορέα στον οποίο ανήκει και από την προσωπική της επαγγελματική πορεία στη δημόσια διοίκηση.

Η **Ζαφειρία Σύρμου** (Εκπαιδεύτρια Προγράμματος, Στέλεχος Αποκεντρωμένης Διοίκησης Μακεδονίας Θράκης) μίλησε για την ενίσχυση της καινοτομίας στην καθημερινή λειτουργία των δημόσιων οργανισμών, με έμφαση σε πρακτικές συνεργασίας και διάχυσης της γνώσης.

Η **Δήμητρα Τόμπρου** (Επιστημονικά Υπεύθυνη για το σχεδιασμό και υλοποίηση των επιμορφωτικών προγραμμάτων ΙΝΕΠ/ΕΚΔΔΑ) ανέδειξε την ανάγκη για συνεχή εκπαίδευση και εξειδικευμένα προγράμματα ηγεσίας στον δημόσιο τομέα, φέρνοντας παραδείγματα από τον σχεδιασμό και την εφαρμογή επιμορφωτικών δράσεων.

Η **Σοφία Αθανασοπούλου** (Στέλεχος Ανάλυσης Πολιτικής Καινοτομίας Δημόσιου Τομέα, Δ/νση Στρατηγικού Σχεδιασμού και Καινοτομίας, Γενική Γραμματεία Δημόσιας Διοίκησης) αναφέρθηκε στις προκλήσεις και τις δυνατότητες της διατομεακής συνεργασίας, επισημαίνοντας τη σημασία του συντονισμού και της καλλιέργειας εμπιστοσύνης μεταξύ φορέων.

Τη συζήτηση συντόνισε ο **Δημήτρης Πανόπουλος** (Υπουργείο Εργασίας – Eπικεφαλής Μονάδας έρευνας και τεκμηρίωσης πολιτικών της αγορας εργασίας - τεχνικός συντονιστης της δράσης REBRAIN GREECE) ο οποίος υπογράμμισε τη σημασία της συμμετοχής των ίδιων των στελεχών της δημόσιας διοίκησης στον σχεδιασμό πολιτικής.

Οι διοργανωτές ευχαριστούν θερμά τους ομιλητές, καθώς και τους οργανισμούς που εκπροσώπησαν —το Υπουργείο Εργασίας, την Αποκεντρωμένη Διοίκηση Μακεδονίας-Θράκης, το ΙΝΕΠ/ΕΚΔΔΑ και τη Γενική Γραμματεία Δημόσιας Διοίκησης του Υπουργείου Εσωτερικών— για τη συμβολή τους στον δημόσιο διάλογο και την ουσιαστική ανταλλαγή καλών πρακτικών.

Παρότι το EntrePubl ολοκλήρωσε επισήμως τον κύκλο του, η παρακαταθήκη του παραμένει ενεργή. Για εκδήλωση ενδιαφέροντος σε μελλοντικές δράσεις, συνεργασίες ή εκπαιδευτικά προγράμματα με επίκεντρο τη δημόσια διοίκηση, μπορείτε να επικοινωνήσετε στο 📧 info@akep.eu.